New York City odlučio liberalizirati policijsku praksu kada je u pitanju marihuana
Hakeem Jeffries: "Ne može biti da jedni zbog marihuane idu u zatvor, a drugi ne idu. A jedini je razlog za tu nejednakost – rasa."
Pokret za legalizaciju marihuane posebno kritizira gradonačelnika New Yorka Michaela Bloomberga. On je do sada vodio oštru politiku protiv nje, ali kada su ga u izbornoj kampanji pitali je li pušio marihuanu, odgovorio je 'kao iz topa' – 'jesam, i uživao sam'. New York City je liberalizirao svoju politiku prema marihuani. Organizacije za ljudska prava to su pozdravile jer smatraju da je prijašnja praksa diskriminirala protiv mladih, posebno crnaca i onih južnoameričkog podrijetla. Zbog posjedovanja marihuane prošle je godine u New York Cityju bilo uhićeno 50 tisuća ljudi. Većina uhićenih za taj prekršaj bili su crnci odnosno hispanici, muškarci mlađe dobi. Prema newyorškom zakonu iz 1977. posjedovanje bilo koje količine marihuane – pod uvjetom da je se može vidjeti golim okom – je prekršaj za koji se može dobiti tri mjeseca zatvora i kazna od 500 dolara. Ovaj se zakon primjenjivao tako što su policajci prilazili osobi koja im se činila sumnjiva i tražili od nje da isprazni džepove. Ako je pritom bila otkrivena marihuana, dolazilo je do uhićenja. Šef policije New York Cityja prošli je tjedan naredio da se ovakva metoda više ne smije prakticirati. Zastupnik u zakonodavnom tijelu države New York Hakeem Jeffries smatra da je to dobra odluka jer će – po njemu – policija početi djelovati pravednije. Jeffries je na prosvjednom skupu ispred sjedišta newyorške policije rekao: "Ne može biti da jedni zbog marihuane idu u zatvor, a drugi ne idu. A jedini je razlog za tu nejednakost – rasa." Hakeem Jeffries je podsjetio na ono što, kako kaže, svi znaju: studenti, pogotovo bijelci, često po džepovima također imaju marihuanu, ali ne idu zbog toga u zatvor – zato jer policiji oni nisu sumnjivi. Pokret za legalizaciju marihuane posebno kritizira gradonačelnika New Yorka Michaela Bloomberga. On je do sada vodio oštru politiku protiv nje, ali kada su ga u izbornoj kampanji pitali je li pušio marihuanu, odgovorio je 'kao iz topa' – 'jesam, i uživao sam'. Inače, prema istraživanju vlade Sjedinjenih Država, marihuana je 'najpopularnija' droga. Oko 17 i pol milijuna Amerikanaca odgovorilo je u toj državnoj anketi da su je konzumirali u posljednjih mjesec dana. Alfredo Carrasquillo, aktivist organizacije Vocal-NY koja se bavi problematikom vezanom za droge, kaže da uhićenje i sudska tužba mogu uništiti život mladog čovjeka. Alfredo je zbog marihuane uhićen kada mu je bilo 14 godina. "Stalno me drže na zubu, zaustavljaju me i prate. Teško mi je zaposliti se, zadržati posao, naći stan, ići u školu" Policija i sudovi u New York svake godine na procesuiranje predmeta vezanih uz marihuanu potroše oko 75 milijuna dolara. Taj bi se novac mogao bolje potrošiti – smatraju mnogi. Lokalni političar Hakeem Jeffries želi da posjedovanje marihuane prestane biti prekršaj. Gradske se vlasti tome protive jer misle da bi to dovelo do otvorenog konzumiranja ove droge na javnim mjestima. New York City se već više od deset godina diči svojim uspjesima u borbi protiv kriminala i droga – što bi legalizacija marihuane možda dovela u pitanje. Hakeem Jeffries smatra da bi se prekršitelji i dalje mogu hapsiti, međutim – ako posjedovanje više ne bude bio prekršaj – ove mlade ljude ta pogreška ne bi opterećivala cijeli život.